b'\n_START_ARTICLE_\nJapigi\n_START_PARAGRAPH_\nJapigi (gr\xc5\xa1ko: \xe1\xbc\xb8\xce\xac\xcf\x80\xcf\x85\xce\xb3\xce\xb5\xcf\x82 [Japiges], latinsko: \xc4\xac\xc4\x81pyges), praindoevropsko ljudstvo po poreklu iz Ilirije, ki se je v obdobju med 2. in 1. tiso\xc4\x8dletjem pr. n. \xc5\xa1t. doselilo na podro\xc4\x8dje sedanje italijanske regije Apulije. Njihovo ime je gr\xc5\xa1kega izvora, ker so jih anti\xc4\x8dni Grki imeli za potomce Dedalovega sina Japiksa (ali Japiga). Rimski avtorji so jih imenovali tudi Apuli, Salentini ali Kalabri. Japigi so bili v sorodu z Enotrijci, anti\xc4\x8dnim italskim ljudstvom, ki je \xc5\xbeivelo na podro\xc4\x8dju Basilicate v severni Kalabriji._NEWLINE_Ukvarjali so se predvsem s poljedelstvom in \xc5\xbeivinorejo. Najbolj znani so bili po vzreji konj.\n_START_SECTION_\nPoreklo\n_START_PARAGRAPH_\nNatan\xc4\x8dno poreklo Japigov ni poznano, verjetno pa so bili doseljenci iz Ilirije, natan\xc4\x8dneje s podro\xc4\x8dja dana\xc5\xa1nje Albanije. Govorili so mesapski jezik, katerega se na podlagi lastnih imen na nagrobnih spomenikih in zapisov anti\xc4\x8dnih zgodovinarjev pri\xc5\xa1teva k ilirskim jezikom._NEWLINE_Po doselitvi v Apulijo so se pome\xc5\xa1ali z doma\xc4\x8dim prebivalstvom, tako da so s\xc4\x8dasoma nastale tri razli\xc4\x8dne etni\xc4\x8dne skupine, ki so jih Grki imenovali Davni, Pevketi in Mesapi. Davni so bili naseljeni okoli sedanje Foggie, Pevketi okoli Barija in Mesapi okoli Salenta._NEWLINE_Rimski zugodovinarji so podro\xc4\x8dja, naseljena z Davni in Pevketi imenovali Apulija, njihove prebivalce pa Apuli. Podro\xc4\x8dje, ki so ga naseljevali Mesapi, so imenovali Kalabrija, njihove prebivalce pa Salentini._NEWLINE_Japigi so bili v sorodu z Enotrijci, ilirskim plemenom, ki je bilo naseljeno na ozemlju sedanje regije Basilicata in severne Kalabrije._NEWLINE_Svoj vi\xc5\xa1ek so dosegli v 8. do 4. stoletju pr. n. \xc5\xa1t., kar je razvidno iz ve\xc5\xa1\xc4\x8de izdelanih predmetov iz keramike. V obdobju od 8. do 6. stoletja so se krepko upirali gr\xc5\xa1ki kolonizaciji ju\xc5\xbene Italije.'